STEC บวก 3% เก็งปันผล 0.50 บ. โบรกฯอัพเป้าใหม่ 29.75 บ. รับไตรมาส 4 กำไรโตเกินคาด
STEC บวก 3% เก็งปันผล 0.50 บ. โบรกฯอัพเป้าใหม่ 29.75 บ. รับไตรมาส 4 กำไรโตเกินคาด ล่าสุด ณ เวลา 16.01 น. อยู่ที่ 22.60 บาท บวก 0.70 บาท หรือ 3.20% สูงสุดที่ 22.60 บาท ต่ำสุดที่ 22 บาท ด้วยมูลค่าซื้อขาย 261.29 ล้านบาท
7 มี.ค. 2562

ผู้สื่อข่าวรายงานว่า ราคาหุ้น บริษัท ซิโน-ไทย เอ็นจีเนียริ่งแอนด์คอนสตรัคชั่น จำกัด(มหาชน) หรือ STEC ล่าสุด ณ เวลา 16.01 น. อยู่ที่ 22.60 บาท บวก 0.70 บาท หรือ 3.20% สูงสุดที่ 22.60 บาท ต่ำสุดที่ 22 บาท ด้วยมูลค่าซื้อขาย 261.29 ล้านบาท

โดย บล.ทรีนีตี้ แนะนำ “ซื้อ” STEC ราคาเป้าหมายใหม่ปี 2562 ที่ 29.75 บาท/หุ้น โดยผลประกอบการไตรมาสไตรมาส 4/61 ดีกว่าคาด โดยรายได้ทำ All-time High แม้กำไรปกติจะใกล้เคียงกับไตรมาสก่อน จากต้นทุนที่เพิ่มขึ้นตามงานก่อสร้าง
ขณะที่ปัจจุบัน STEC มี Backlog อยู่ที่ราว 1.09 แสนล้านบาท โครงการใหม่ที่ STEC จะเข้าร่วมประมูลในปีนี้ ได้แก่ รถไฟฟ้าสายสีม่วงใต้ 1 แสนล้านบาท รถไฟฟ้าสายสีส้มตะวันตก 1 แสนล้านบาท รถไฟทางคู่เฟส 2 เกือบ 4 แสนล้านบาท ทางด่วนพระราม 3-ดาวคะนอง 3 หมื่นล้านบาท และโครงการอัพเกรดโรงกลั่นไทยออยล์ (CFP) ที่จะใช้เงินลงทุนร่วม 3 แสนล้านบาท  โดยน่าจะได้จากโครงการราว 2.9 หมื่นล้านบาท
นอกจาก backlog ที่แข็งแกร่งแล้ว โครงการรถไฟความเร็วสูงเชื่อมสามสนามบินจะเป็นโครงการสำคัญที่หากชนะการประมูลอาจทำให้ backlog เพิ่มขึ้นได้อีกราว 80 %ถ้าหากว่า BSR consortium พลิกกลับมาชนะการประมูลโครงการ
ทั้งนี้ STEC ร่วมกับพันธมิตรยื่นซองประมูลโครงการรถไฟความเร็วสูง 3 สนามบิน และคาดจะเห็นการร่วมมือกับพันธมิตรประมูลงานอื่นๆ ของภาครัฐทั้งจากโครงการพัฒนาระเบียงเศรษฐกิจ (EEC) โครงการมอเตอร์เวย์ที่เริ่มยื่นซองประมูลระหว่างต้นปีนี้ด้วยเงื่อนไขการเข้าประมูลรูปแบบ PPP ที่ภาครัฐเร่งให้เกิดการประมูลก่อนการเลือกตั้งในเดือน มี.ค. 2562 แม้โอกาสที่จะชนะการประมูล เราคาดไว้เพียงที่ราว 20%
ขณะที่วานนี้ (6 มี.ค.) STEC ประกาศจ่ายปันผลงวดดำเนินงานวันที่ 1 ม.ค. 2561 ถึงวันที่ 31 ธ.ค. 2561 เป็นเงินสด 0.50 บาทต่อหุ้น กำหนดขึ้นเครื่องหมาย XD วันที่ 19 มี.ค.2562 และกำหนดจ่ายเงินปันผลวันที่ 24 พ.ค.2562